Zanu PF Inovhiringidza Musangano weKuumbwa kweBumbiro Idzva
Nhengo dzeZanu PF dzamuka chibhebhenenga patanga kutaura mutauriri weparamende, VaLovemore Moyo.
Nhengo dzeZanu PF dzamuka chibhebhenenga neMuvhuro dzikavhiringidzwa hurongwa hwemusangano wekuumbwa kwebumbiro idzva remitemo yenyika, weAll Stakeholders Conference, uyo wanga uchifanirwa kutanga muHarare. Zvinonzi izvi zvatanga panguva yanga yotaura mutauriri weparamende, VaLovemore Moyo. Nhengo dzeZanu PF dzinonzi dzati dzinoda kutinational anthemitange yaimbwa, uye kuti mureza weZimbabwe unofanirwa kuiswa panzvimbo yaunofanirwa kuonekwa nevanhu vose vanga vari mumusangano uyu. Apo VaMoyo vanga votaura, zvinonzi nhengo dzeZanu PF dzabva dzatangisa kuimba rwiyo runonzi "Zimbabwe ndeye ropa"vamwe vanhu vakabva vaenda kutafura huru yanga ichifanirwa kunge iine vakuru vakuru muhurumende, avo vanosanganisira mutungamiri wenyika, VaRobert Mugabe, pamwe nemutungamiri wehurumende, VaMorgan Tsvangirai, uye mumwe wevatevedzeri waVaTsvangirai, VaArthur Mutambara. Paitika izvi vatatu ava vanga vasiri mumusangano uyu, kunyange hazvo VaTsvangirai naVaMutambara vachinzi vanga vari mumba yevanoremekedzwa, kan kuti VIP, vakamirira VaMugabe kuti vasvike kuitira kuti vazopinde vose vari vatatu mumusangano uyu. Munyori mukuru weMDC, VaTendai Biti, vanoti zvaitika neMuvhuro hazvisi kuzotadzisa kunyorwa kwebumbiro idzva remitemo yenyika. Studio7 haina kukwanisa kunzwa divi reZanu PF pane zvaitika neMuvhuro. VaMugabe vanonzi havana kumbotsika gumbo ravo kumusangano uyu, vachiti havana kuona tsamba yekuvakoka. Studio7 haina kukwanisa kunzwa divi raVaMugabe. Zanu PF inoti inoda kuti bumbiro remitemo idzva rinyorwe kubva mune zvakawanikwa kumusangano wekuKariba wemuna 2007 izvo zvakaunganidzwa zvikaiswa muKariba Draft Constitution nenhengo dzeparamende dzeZanu PF dzichishanda neMDC. Asi MDC inoti vanhu vanofanirwa kupihwa mukana wekunyora bumbiro idzva remitemo yenyika. Kupesana kwemapato maviri aya pakunyorwa kwebumbiro idzva remitemo yenyika, kunonzi ndiko kwaitawo kuti mhirizhonga yaitika neMuvhuro ivepo. Vari kuziva zviri kuitika vanoti musangano uyu uchatanga neChipiri apo VaMugabe vari kutarisirwa kunge vari pamusangano uyu. Gweta rinoshanda riri muAmerica kuPhiladelphia, Amai Phillipa Phillips-Dube, avo vapindawo mumusangano uyu vachida kunzwa zvanga zvichiitika vanoti zvaitika izvi zvichaita kuti ruzhinji rweZimbabwe rwutambire hurongwa hwekuti munyika munyorwe bumbiro idzva remitemo yenyika, sezvo vakanganisa musangano uyu varatidza zviri pamwoyo pavo, uye nedivi ravanorerekera. Zimbabwe yakamboedza kunyora bumbiro idzva remitemo yenyika muna 1999. Hurongwa uhu hwakaita makakatanwa pakati pehurumende nesangano reNCA richitsvigirwa neMDC nemamwe masangano akazvimirira. Vanhu vakaramba kutambira bumbiro idzva rakanga ranyorwa mureferendamu yakaitwa muna Kukadzi 2000, vachiti zvido zvavo hazvina kunge zvaiswa mubumbiro iri. Zvichitevera kurambwa kwebumbiro idzva iri muna 2000, hurumende yakabva yatanga hurongwa hwekubvuta mapurazi evachena, izvo zvakakonzera kuti munyika muve nemhirizhonga inotyisa, iyo yakasiya varimi vechichena vakawanda vatorerwa minda yavo, vamwe vachipondwa. Dzimwe Nhau Kubva kuStudio7...